Javaslat AZ EURÓPAI PARLAMENT ÉS A TANÁCS RENDELETE az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK tanácsi rendelet módosításáról /* COM/2013/0521 final - 2013/0247 (COD) */





INDOKOLÁS 1. A JAVASLAT HÁTTERE A pénzügyi stabilitásuk vonatkozásában komoly nehézségekkel küzdő tagállamokra vonatkozó, megnövelt társfinanszírozási arány alkalmazását érintő eltérés hatályának meghosszabbítása · A javaslat indokai és céljai A tartós pénzügyi és gazdasági válság nyomás alá helyezte a nemzeti pénzügyi erőforrásokat, ahogyan a tagállamok a költségvetési konszolidáció érdekében bevezetik a szükséges intézkedéseket. Ebben az összefüggésben különösen fontos a vidékfejlesztési programok maximális végrehajtásának biztosítása. A programok végrehajtása gyakran kihívást jelent, mivel a költségvetési konszolidáció miatt likviditási problémák lépnek fel. Különösen igaz ez a pénzügyi válság által leginkább sújtott tagállamokra, amelyek kiigazítási program keretében pénzügyi támogatásban részesültek. Mostanáig hét ország kapott pénzügyi támogatást, és állapodott meg a Bizottsággal makrogazdasági kiigazítási programról. Ezek az országok: Ciprus, Magyarország, Románia, Lettország, Portugália, Görögország és Írország (a továbbiakban: programországok). Magyarország, Románia és Lettország már nem tartozik kiigazítási program hatálya alá. Annak érdekében, hogy ezek a tagállamok (vagy bármely másik olyan tagállam, amely a jövőben ilyen támogatási programból részesülhet) továbbra is folytassák a vidékfejlesztési programok gyakorlati végrehajtását, és forrásokat juttassanak a projekteknek, ez a javaslat olyan rendelkezéseket tartalmaz, amelyek lehetővé teszik e tagállamok számára, hogy megnövelt társfinanszírozási arányt alkalmazzanak, anélkül, hogy módosulna a számukra a vidékfejlesztési politika keretében a 2007–2013 közötti időszakra megítélt teljes keretösszeg. Ez további pénzügyi forrásokat fog biztosítani a tagállamoknak ebben a kritikus helyzetben, és megkönnyíti a programok gyakorlati végrehajtásának folytatását. · Háttér-információk és hatályos rendelkezések a javaslat által szabályozott területen Az 1698/2005/EK rendelet 70. cikkének (4c) bekezdése olyan eltérésről rendelkezik, amelynek értelmében az Európai Mezőgazdasági Vidékfejlesztési Alap (EMVA) hozzájárulásának az ugyanazon cikk (3), (4) és (5) bekezdésében megállapított maximális mértéke a konvergencia-célkitűzés alapján támogatható régiók, a legkülső régiók és a kisebb égei-tengeri szigetek esetében a támogatható közkiadások 95 %-ára, az egyéb régiók esetében pedig a támogatható közkiadások 85 %-ára növelhető. Ez az eltérés jelenleg csak a kifizető ügynökségeknél 2013. december 31-ig felmerült kiadásokra alkalmazandó. · Összhang az Unió egyéb szakpolitikáival és célkitűzéseivel A javaslat összhangban van a Bizottság által a pénzügyi válságra válaszul elfogadott más javaslatokkal és kezdeményezésekkel. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI · Konzultáció az érdekelt felekkel Külső érdekelt felekkel nem került sor konzultációra. · Szakértői vélemények összegyűjtése és felhasználása Külső szakértők bevonására nem volt szükség. · Hatásvizsgálat A pénzügyi támogatásban részesülő tagállamok kérelmet nyújthatnak be a Bizottsághoz, hogy az módosítsa a 2007–2013-as vidékfejlesztési programját, valamint igénybe vehetik a szokásosnál magasabb társfinanszírozási arány alkalmazására vonatkozó eltérést. Jelenleg Görögország, Írország és Portugália alkalmazza ezt az eltérést, de nem minden esetben a maximális mértékben. Mivel az adott időszakban az EMVA-ból a tagállamoknak és a szóban forgó programok céljára juttatott teljes pénzügyi keretösszeg nem változik, a magasabb uniós társfinanszírozási arányok lényegében csökkentik a programozási időszakban a vidékfejlesztési programok céljára rendelkezésre álló közforrások teljes összegét. A pénzügyi támogatásban részesülő tagállamok azon lehetősége, hogy a jelenlegi, 2007–2013-as vidékfejlesztési programok esetében növeljék az EMVA-hozzájárulás mértékét, jelenleg csak a 2013. december 31-ig (abban az időszakban, amikor a tagállam pénzügyi támogatásban részesül) felmerült kiadásokra vonatkozik, így nem terjed ki a kiadások végső támogathatósági határidejéig, 2015. december 31-ig. A 2014–2020-as új programozási időszakban felmerült kiadásokra vonatkozóan a(z) …/…/EU rendelet [közös rendelkezésekről szóló rendelet] 22. cikke szerint az EMVA-hozzájárulás mértéke az egyes EMVA-intézkedésekre alkalmazandó társfinanszírozási arányhoz képest 10 százalékponttal megnövelhető. Ez az új rendszer, amely minden intézkedésre vonatkozó egységes kiegészítést jelent, egyes esetekben az EMVA-hozzájárulás mértékének kisebb vagy nagyobb változását eredményezheti a jelenlegi, az 1698/2005/EK rendelet 70. cikkének (4c) bekezdése szerinti rendszerhez képest. Ha az 1698/2005/EK rendelet 70. cikkének (4c) bekezdésében szabályozott, a jelenlegi vidékfejlesztési programok esetében a szokásosnál magasabb EMVA-hozzájárulási mérték alkalmazására vonatkozó lehetőség csak 2013 végéig, és csak arra az időszakra vonatkozóan áll nyitva, amikor a tagállam pénzügyi támogatásban részesül, fennáll annak a veszélye, hogy az érintett vidékfejlesztési programok esetében súlyosan sérül az EMVA-finanszírozás maximális és optimális felhasználása, mielőtt megnyílna az új programok szerinti kiegészítések lehetősége. 3. A JAVASLAT JOGI ELEMEI · A javasolt intézkedések összefoglalása Javasolt módosítani az 1698/2005/EK rendelet 70. cikkének (4c) bekezdését, hogy a pénzügyi támogatásban részesülő tagállamok – csak a 2007–2013-as programozási időszak nyitott költségvetési kötelezettségvállalásai tekintetében, és a jogosultsági időszak végéig – élvezhessék a 10 százalékpontos emelés előnyeit, és igényelhessék azt a végső egyenleg kifizetésére vonatkozó kérelmükben akkor is, ha már nem részesülnek pénzügyi támogatásban. · Jogalap Az EUMSZ 42. és 43. cikke. · A szubszidiaritás elve A javaslat megfelel a szubszidiaritás elvének, mivel nagyobb mértékű pénzügyi támogatást kíván biztosítani az EMVA útján egyes olyan tagállamok számára, amelyek súlyos nehézségekkel – nevezetesen gazdasági növekedésüket és pénzügyi stabilitásukat érintő problémákkal, valamint költségvetési hiányuknak és adósságállományuknak a nemzetközi gazdasági és pénzügyi helyzettel is összefüggő növekedésével – küzdenek. Ebben az összefüggésben szükség van arra, hogy uniós szinten meghatározásra kerüljön egy átmeneti mechanizmus, amely lehetővé teszi az EMVA-ra vonatkozó szokásos társfinanszírozási arányoktól való eltérést. · Az arányosság elve A javaslat megfelel az arányosság elvének: A megemelt társfinanszírozási arány alkalmazásának meghosszabbítása arányos a tartós gazdasági válságot és a többi, e tagállamok támogatásáért vállalt erőfeszítést tekintve. · A jogi aktus típusának megválasztása Javasolt aktus: a jelenlegi rendelet módosítása. A Bizottság megvizsgálta a jogi keretrendszer által biztosított mozgásteret, és az eddigi tapasztalatok alapján szükségesnek tartja az 1698/2005/EK rendelet módosítására irányuló javaslat előterjesztését. 4. KÖLTSÉGVETÉSI HATÁSOK A javaslat nem érinti a kötelezettségvállalási előirányzatokat, mivel nem tartalmaz módosítást a 2007–2013-as programozási időszak tekintetében az operatív programokban rögzített EMVA-finanszírozás maximális összegeire vonatkozóan. Azonban ha a tagállamok tovább alkalmazzák a megnövelt társfinanszírozási arányokat, a 2014-es költségvetésben 90 millió EUR-val több kifizetési előirányzat lehet szükséges. A Bizottság az intézkedés előnyeinek kihasználása iránt benyújtott tagállami kérelmek fényében és az időközi kifizetési kérelmek benyújtásának alakulása figyelembevételével újra megvizsgálja a helyzetet, és szükség esetén fontolóra veszi a megfelelő intézkedéseket. 2013/0247 (COD) Javaslat AZ EURÓPAI PARLAMENT ÉS A TANÁCS RENDELETE az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK tanácsi rendelet módosításáról AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 42. és 43. cikkére, tekintettel az Európai Bizottság javaslatára, a jogalkotási aktus tervezetének a nemzeti parlamentek számára való megküldését követően, tekintettel az Európai Gazdasági és Szociális Bizottság véleményére[1], tekintettel a Régiók Bizottságának véleményére[2], rendes jogalkotási eljárás keretében, mivel: (1) A példa nélküli globális pénzügyi válság és gazdasági visszaesés súlyosan visszavetette a gazdasági növekedést és a pénzügyi stabilitást, és több tagállamban jelentősen rontotta a pénzügyi és gazdasági feltételeket. Egyes tagállamok súlyos nehézségekkel – nevezetesen a gazdasági növekedésüket és pénzügyi stabilitásukat érintő problémákkal, valamint költségvetési hiányuknak és adósságállományuknak a nemzetközi gazdasági és pénzügyi helyzettel is összefüggő növekedésével – küzdenek, illetve ilyen nehézségek fenyegetik őket. (2) Jóllehet a válság negatív hatásainak ellensúlyozására már születtek fontos intézkedések, beleértve a jogi keret módosításait is, a pénzügyi válságnak a reálgazdaságra gyakorolt hatása továbbra is széles körben érzékelhető, és egyre nő a nemzeti pénzügyi erőforrásokra nehezedő nyomás. (3) Tekintettel arra, hogy a pénzügyi stabilitását tekintve több tagállam továbbra is súlyos nehézségekkel küzd, és annak érdekében, hogy a rendelkezésre álló EMVA-források maximális kihasználásának lehetővé tétele révén csökkenjenek a jelenlegi programozási időszakból az újba való átmenet során ebből eredően jelentkező negatív hatások, a maximális EMVA-hozzájárulás mértékét megnövelő, az 1698/2005/EK tanácsi rendelet[3] 70. cikkének (4c) bekezdésében előírt eltérés időbeli hatályát meg kell hosszabbítani a kiadások támogathatóságának 2007–2013-as programozási időszakra vonatkozó végső határidejéig, 2015. december 31-ig. (4) Azt a lehetőséget, hogy az időközi kifizetések és a végső egyenleg kifizetése meghaladják a rendes társfinanszírozási arányt, nem kellene arra az időszakra korlátozni, amelynek során a tagállam a 407/2010/EU rendelet, a 332/2002/EK rendelet vagy az Európai Stabilitási Mechanizmus létrehozásáról szóló szerződés szerint pénzügyi támogatásban részesül, mert a tagállam a pénzügyi támogatás végét követően továbbra is komoly nehézségekkel küzd azt illetően, hogy a nemzeti költségvetésből biztosítsa a társfinanszírozást. (5) Az Európai Tanács 2013. február 7–8-i következtetésének megfelelően és a [közös rendelkezésekről szóló rendelet] 22. cikkében előírtak szerint a 10 százalékponttal megemelt társfinanszírozási arány a 2014–2020-as programozási időszak tekintetében 2016. június 30-ig lesz alkalmazandó, akkor pedig felülvizsgálják az emelés lehetőségét. Mivel a 2007–2013-as és a 2014–2020-as programozási időszak átfedésbe kerül, biztosítani kell a pénzügyi támogatásban részesülő tagállamok következetes és egységes kezelését a két időszakban. A pénzügyi támogatásban részesülő tagállamoknak ezért a jogosultsági időszak végéig kell lehetőséget adni arra, hogy élvezzék a megnövelt társfinanszírozási arány előnyeit, és igényeljék azt a végső egyenleg kifizetésére vonatkozó kérelmükben akkor is, ha már nem részesülnek pénzügyi támogatásban. (6) Tekintettel arra, hogy a 70. cikk (4c) bekezdésében megállapított határidő egybeesik a programozási időszak és a vonatkozó programozási és eljárási előírások végével, indokolt, hogy ez a rendelet az Európai Unió Hivatalos Lapjában való kihirdetésének napján lépjen hatályba. (7) Ezért az 1698/2005/EK rendeletet ennek megfelelően módosítani kell, ELFOGADTA EZT A RENDELETET: 1. cikk Az 1698/2005/EK rendelet 70. cikkének (4c) bekezdése a következőképpen módosul: a) Az első albekezdésben a bevezető rész helyébe a következő szöveg lép: „A (3), a (4) és az (5) bekezdésben meghatározott felső határértékektől eltérve az EMVA hozzájárulásának maximális mértéke a konvergencia-célkitűzés alapján támogatható régiók, a legkülső régiók és a kisebb égei-tengeri szigetek esetében a támogatható közkiadások 95 %-ára, az egyéb régiók esetében pedig a támogatható közkiadások 85 %-ára növelhető. Ezek a mértékek az egyes hitelesített kiadásigazoló nyilatkozatokban újonnan bejelentett támogatható kiadásokra vonatkoznak, amennyiben [OPOCE please insert date of entry into force of this Regulation] után az adott tagállam megfelel a következő feltételek valamelyikének:” b) A második albekezdés helyébe a következő szöveg lép: „Az első albekezdésben előírt eltérést alkalmazni kívánó tagállam a vidékfejlesztési programja megfelelő módosítására irányuló kérelmet nyújt be a Bizottsághoz. Az eltérés attól az időponttól kezdve alkalmazandó, amikor a Bizottság jóváhagyja a program módosítását.” 2. cikk Ez a rendelet az Európai Unió Hivatalos Lapjában való kihirdetésének napján lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -án/-én. az Európai Parlament részéről a Tanács részéről az elnök az elnök PÉNZÜGYI KIMUTATÁS PÉNZÜGYI KIMUTATÁS || AGRI/I1/2013/1278200 6.20.2013.6 || DÁTUM: 2013.5.17. 1. || KÖLTSÉGVETÉSI TÉTEL: 05 04 Vidékfejlesztés || 2. || CÍM: Javaslat: AZ EURÓPAI PARLAMENT ÉS A TANÁCS RENDELETE az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK tanácsi rendelet módosításáról 3. || JOGALAP: Az Európai Unió működéséről szóló szerződés 43. cikkének (2) bekezdése. 4. || CÉLKITŰZÉSEK: Ez a rendelet 2015 végéig meghosszabbítja azt az eltérést, amely lehetővé teszi a pénzügyi támogatásban részesülő tagállamok számára, hogy az EMVA-hozzájárulás mértékét a konvergencia-célkitűzés alapján támogatható régiók, a legkülső régiók és a kisebb égei-tengeri szigetek esetében legfeljebb 95 %-ra, az egyéb régiók esetében pedig legfeljebb 85 %-ra növeljék. 5. || PÉNZÜGYI HATÁSOK || 12 HÓNAPOS IDŐSZAK (millió EUR) || FOLYÓ PÉNZÜGYI ÉV 2013 (millió EUR) || KÖVETKEZŐ PÉNZÜGYI ÉV 2014 (millió EUR) 5.0 || KIADÁSOK - AZ EU-KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) - A NEMZETI HATÓSÁGOK TERHÉRE - EGYÉB || || || Kötelezettségvállalási előirányzatok: - Kifizetési előirányzatok: + 90 5.1 || BEVÉTELEK - AZ EU SAJÁT FORRÁSAI (LEFÖLÖZÉSEK/VÁMOK) - NEMZETI SZINTŰ BEVÉTELEK || || || || || 2015 || 2016 || 2017 || 2018 5.0.1 || BECSÜLT KIADÁSOK || || || Kifizetési előirányzatok: - 90 || 5.1.1 || BECSÜLT BEVÉTELEK || || || || 5.2 || SZÁMÍTÁS MÓDJA: - 6.0 || FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? || tárgytalan 6.1 || FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? || tárgytalan 6.2 || SZÜKSÉG LESZ-E PÓTKÖLTSÉGVETÉSRE? || NEM 6.3 || SZÜKSÉG LESZ-E ELŐIRÁNYZATOK BEVEZETÉSÉRE A JÖVŐBENI KÖLTSÉGVETÉSEKBE? || NEM ÉSZREVÉTELEK: A kötelezettségvállalási előirányzatokat illetően az 1698/2005/EK rendelet módosításának nem lesz pénzügyi hatása, mivel a vidékfejlesztés teljes keretösszege és annak éves bontása is változatlan marad. A kifizetéseket illetően a megnövelt társfinanszírozási arányok alkalmazását lehetővé tévő eltérés meghosszabbítása az érintett tagállamoknak fizetett magasabb összegű visszatérítésekhez vezethet. A javaslat semmilyen hatást nem vált ki a 2013. évben. A tagállamoktól kapott legújabb kifizetési előrejelzések alapján 2014-ben 90 millió EUR-ra becsülhetők a további kifizetési szükségetek (ahhoz képest, ha a megnövelt arányok alkalmazása 2013-ban véget érne). Ez az összeg a programok lezárásakor – a legvalószínűbben 2017-ben – kompenzálásra kerül. A Bizottság az intézkedés előnyeinek kihasználása iránt benyújtott tagállami kérelmek fényében és az időközi kifizetési kérelmek benyújtásának alakulása figyelembevételével újra megvizsgálja a helyzetet, és szükség esetén fontolóra veszi a megfelelő intézkedéseket. [1] HL C […], […], […]. o. [2] HL C […], […], […]. o. [3] HL L 277., 2005.10.21., 1. o.